
                   1. Proclamarea independenţei Kosovo 

                   După un secol de divergenţe între sârbi şi populaţia majoritară de etnie albaneză, Kosovo şi-a proclamat în mod unilateral independenţa, la 17 februarie 2008
. 
                   În cadrul unei reuniuni de urgenţă, Parlamentul regiunii a aprobat în unanimitate declaraţia de independenţă faţă de Serbia. "Noi, liderii instituţiilor din Kosovo, declarăm Kosovo ţară liberă şi independentă. Exprimăm voinţa instituţiilor şi ne exprimăm angajamentul faţă de protejarea şi promovarea drepturilor şi libertăţilor tuturor comunităţilor din Kosovo şi faţă de participarea acestora la procesul decizional", se afirmă în documentul citit în Parlament de Primul-ministru Hashim Thaci. "Vom respecta obligaţiile din planul lui M. Ahtisaari şi vom îndeplini aceste obligaţii în viitor, în special anexa 12 din planul său, care se referă la drepturile comunităţilor etnice".

                   Declaraţia salută, de asemenea, misiunea judiciară şi de poliţie a UE din Kosovo şi cere NATO să îşi continue misiunea de menţinere a păcii. 

                   “Ne dorim în mod special să avem relaţii bune cu toţi vecinii noştri, inclusiv cu Serbia, cu care avem relaţii istorice şi comerciale pe care intenţionăm să le dezvoltăm în viitorul apropiat. Vom continua să facem eforturi pentru întreţinerea relaţiilor de bună vecinătate cu Serbia, promovând reconcilierea între popoarele noastre”, a mai afirmat Hashim Thaci.

                   Dacă Statele Unite, Japonia şi marile puteri europene sprijină crearea noului stat, Rusia, China şi Serbia se opun vehement. De altfel, Marea Britanie, Franţa şi SUA au recunoscut independenţa provinciei. 
                   Regiunea este una dintre cele mai sărace din Europa: mai mult de jumătate din populaţie se află sub pragul sărăciei, iar în ciuda existenţei unor importante resurse minerale, agricultura este principala activitate economică în zonă. Provincia Kosovo a apărut ca entitate politică în anul 1945, până atunci ţinutul aparţinând parţial sau în întregime altor state. Slavii şi albanezii au  co-existat în Kosovo încă din secolul al VIII-lea. Regiunea a reprezentat centrul Imperiului Sârb până la mijlocul secolului al XIV-lea, iar sârbii consideră Kosovo drept leagănul civilizaţiei lor. De-a lungul timpului, albanezii au devenit predominanţi în regiune, însă Kosovo a continuat să fie o provincie sârbească. 
                   În anul 2006 au început negocieri internaţionale pentru a se stabili un statut final pentru provincia Kosovo. Trimisul special ONU, finlandezul Martti Ahtisaari, şi-a început activitatea în Kosovo în februarie 2006, iar după un an a prezentat un proiect de statut liderilor sârbi şi kosovari, care prevedea o independenţă supravegheată pentru Kosovo. Negocierile, care s-au întins pe o perioada de zece luni, au rămas fără nici un rezultat, ultima întâlnire între reprezentanţii marilor puteri şi oficialii sârbi având loc în decembrie 2007. După acest eşec, kosovarii au anunţat că-şi vor declara unilateral independenţa.
                   Declararea independenţei provinciei Kosovo este ultimul pas al destrămării Iugoslaviei, începută în anii '90 prin războaiele care au devastat Balcanii. Kosovo nu a avut niciodată statut de republică în cadrul Iugoslaviei, ceea ce a reprezentat un argument suplimentar pentru Serbia în opoziţia sa faţă de independenţa unei provincii pe care o consideră drept leagăn al istoriei şi culturii sale. 
                   Toate republicile care au compus federaţia iugoslavă şi-au câştigat independenţa în decursul anilor: 

                   - SLOVENIA este prima ţară care s-a desprins din Iugoslavia. La 23 decembrie 1990, 88% dintre sloveni s-au pronunţat, prin referendum, pentru independenţă, aceasta fiind proclamată la 25 iunie 1991. După zece zile de confruntări cu forţele slovene, în perioada 27 iunie - 6 iulie, armata populară iugoslavă s-a retras din Slovenia. Noul stat a fost recunoscut de Comunitatea Economică Europeană (CEE) şi de peste alte 30 de ţări, la 15 ianuarie 1992, iar de Statele Unite, la 7 aprilie 1992. 

                   - În CROAŢIA, preluarea preşedinţiei de către Franjo Tudjman, la 30 mai 1990, a fost urmată de schimbări constituţionale care au provocat nemulţumirea Serbiei. Regiunile croate cu populaţie sârbă şi-au proclamat autonomia la 21 decembrie 1990. 

                   La referendumul care a avut loc la 19 mai 1991, boicotat de sârbii care reprezentau la acea dată 12,6% din populaţie, alegătorii au cerut, în proporţie de 92%, proclamarea independenţei. Aceasta a fost anunţată în aceeaşi zi ca şi în Slovenia, decizia devenind oficială la 7 octombrie 1991. 

                   Conflictele armate dintre formaţiunile croate, pe de o parte, şi grupările şi armata sârbă, de cealaltă parte, s-au transformat, în august 1991, în război deschis, care a durat până în august 1995. 

                   În BOSNIA-HERŢEGOVINA, Parlamentul a proclamat suveranitatea ţării la 15 octombrie 1991. În 1992, după discuţii purtate la Lisabona sub egida comunităţii internaţionale, bosniacii, croaţii şi sârbii au semnat un tratat care împarte Bosnia în trei cantoane. După două zile, preşedintele bosniac Alija Izetbegovici şi-a retras semnătura şi a organizat un referendum la 29 februarie 1992. Sârbii au boicotat votul, dar independenţa a fost aprobată cu 62,8% din voturi. Aceasta a fost proclamată la 5 aprilie 1992, într-un moment în care începuseră deja conflictele armate. 

                   Bosnia-Herţegovina a fost recunoscută imediat de ţările europene, iar la 7 aprilie şi de Statele Unite. La 6 aprilie 1992 a început asediul asupra oraşului Sarajevo, care a durat până la încheierea războiului, în 1995. Serbia a recunoscut Bosnia prin Acordurile de pace de la Dayton, care au pus capăt războiului la 21 noiembrie 1995. 

                   MACEDONIA şi-a obţinut independenţa fără vărsare de sânge. Aprobată de 95% dintre alegători la referendumul din 8 septembrie 1991, independenţa a fost proclamată la 15 septembrie, în acelaşi an. 

                   MUNTENEGRU a fost ultima republică iugoslavă rămasă alături de Serbia după războaiele din anii '90. În aprilie 1992, cele două ţări formau Republica Federală Iugoslavia, care a devenit, în februarie 2003, o uniune flexibilă, denumită statul Serbia-Muntenegru. Muntenegru a organizat, la 21 mai 2006, un referendum pentru independenţă, aceasta fiind aprobată de 55,5% dintre alegători. Independenţa noului stat a fost proclamată la 3 iunie 2006. 

*

                   Analiştii apreciază că gestionarea unui Kosovo independent va constitui un test major de credibilitate pentru Uniunea Europeană şi pentru ambiţia sa de a dezvolta o politică externă comună pe scena mondială, dar există opinii diferite în rândul statelor membre ale Uniunii cu privire la recunoaşterea independenţei acestei provincii sârbe. 

                   Liderii europeni depun eforturi pentru a aplana divergenţele apărute după proclamarea independenţei acestei provincii sârbe, din data de 17 februarie. Ţările membre ale Uniunii ar urma să decidă când vor recunoaşte noul stat, UE neavând competenţe în acest sens. Problema prezentată de analişti se anunţă a fi mult mai complicată pentru şase ţări care se tem ca recunoaşterea să nu creeze un precedent periculos pentru alte regiuni separatiste din Europa, sau contestă legalitatea declarării independenţei acestui teritoriu gestionat de ONU. Este vorba de Spania, unde se vor desfăşura alegeri legislative la 9 martie a.c. şi care se confruntă cu mişcările bască şi catalană, Grecia, Bulgaria, Slovacia, România şi mai ales Cipru, care ar putea să nu recunoască niciodată Kosovo. 

                   Uniunea Europeană a reuşit până acum să menţină o relativă coeziune, în pofida avertizărilor repetate din partea Rusiei cu privire la consecinţele pe care declararea în mod unilateral a independenţei le-ar avea pentru Europa. “Atitudinea foarte fermă a Rusiei, care viza în mod clar menţinerea UE cât se poate de divizată, nu a funcţionat”, consideră Alain Deletroz, expert la International Crisis Group (ICG). 

                   “Cei 27” urmează să dea undă verde desfăşurării operaţionale a misiunii europene în Kosovo. Partea cea mai dificilă va începe după aceea pentru Uniunea Europeană: asigurarea viabilităţii economice a unui stat care depinde în întregime de investiţiile şi de ajutorul din străinătate pentru a subzista. “Suntem acolo pentru o perioadă de un deceniu”, a subliniat un şef de guvern al unui stat european. “Va trebui să rezolvăm probleme enorme de şomaj şi de corupţie”, a precizat la rândul său, la începutul lunii decembrie 2007, ministrul suedez al Afacerilor externe, Carl Bildt, mediator foarte activ în Balcani în perioada anilor 1990. 

                   Constituţia Kosovo, care a intrat în vigoare odată cu declararea independenţei, prevede că provincia va fi o republică democratică sub supraveghere internaţională, cu o societate multietnică şi garanţii puternice pentru drepturile minorităţilor. Constituţia reia global dispoziţiile din planul trimisului special al ONU Martti Ahtisaari, prezentat Consiliului de Securitate în martie 2007 şi care preconiza independenţa Kosovo sub “supraveghere internaţională”: “Republica Kosovo este o ţară independentă, suverană şi democratică, cu o societate multietnică”. De asemenea, în Constituţie se afirmă că “exerciţiul autorităţii este fondat pe respectul drepturilor omului în cazul tuturor cetăţenilor şi tuturor persoanelor din interiorul frontierelor sale, pe egalitatea tututor cetăţenilor şi respectarea cu stricteţe a libertăţilor fundamentale recunoscute pe plan internaţional. (...) Republica Kosovo încheie acorduri internaţionale şi devine membru al organizaţiilor internaţionale”.

                   Referitor la minorităţile etnice din acest teritoriu majoritar albanez, în special la sârbi, care reprezintă 10% din populaţie, în Constituţie se menţionează că noul stat “va lua toate măsurile necesare pentru a proteja persoanele care ar putea face obiectul ameninţărilor sau actelor de discriminare, ostilitate sau violenţă din cauza identităţii lor naţionale, etnice, culturale, lingvistice sau religioase”. În ceea ce priveşte imnul de stat, acesta va fi cel al Uniunii Europene, potrivit declaraţiei premierului Hashim Thaci. 

                   Parlamentul va avea 120 de membri, dintre care 20 vor fi reprezentanţi ai minorităţilor, sârbilor revenindu-le cel puţin 10 locuri. 

*
                   Guvernul sârb a decis, cu patru zile înainte de proclamarea independenţei Kosovo, să anuleze în avans decizia de proclamare a independenţei provinciei. “Acţiunile şi activităţile autorităţilor interimare din Kosovo care proclamă independenţa unilaterală sunt anulate, întrucât acestea încalcă suveranitatea şi integritatea teritorială a Serbiei”, se precizează în comunicatul Guvernului. Potrivit analiştilor, această decizie are în principal un caracter simbolic, menit să arate că Serbia refuză să renunţe la suveranitatea asupra Kosovo. În acelaşi timp, Guvernul sârb a decis să anuleze “orice decizie a instituţiilor Uniunii Europene de a trimite o misune în Kosovo”. “Aceste decizii ale UE nu au nici o bază legală şi nu impun obligaţii Serbiei faţă de Uniunea Europeană sau de oricine ar fi însărcinat să le aplice”, se precizează în acelaşi document. Proclamarea independenţei Kosovo reprezintă “o secesiune violentă şi unilaterală a unei părţi din teritoriul Serbiei şi de aceea este nulă şi neavenită”, se mai menţionează în comunicatul Guvernului sârb. 

                   De asemenea, Guvernul sârb a cerut o nouă reuniune de urgenţă a Consiliului de Securitate după proclamarea independenţei Kosovo, pentru ca aceasta să fie imediat anulată, conform Cartei ONU şi Rezoluţiei 1244 a Consiliului de Securitate. Adoptată la sfârşitul conflictului din 1998-1999, Rezoluţia 1244 a prevăzut că teritoriul Kosovo va fi administrat de ONU, ca parte a teritoriului sârb.

                   Preşedintele sârb Boris Tadici a făcut apel la raţiune şi a reamintit că Serbia nu va recunoaşte niciodată independenţa Kosovo şi va acţiona cu mijloace paşnice, diplomatice şi legale pentru a anula declaraţia.
                   La rândul său, premierul Vojislav Kostuniţa l-a criticat pe Preşedintele SUA, George W. Bush, pentru susţinerea independenţei Kosovo. „Preşedintele american, care e responsabil pentru această violenţă, la fel ca şi partenerii săi europeni vor figura în istoria Serbiei cu litere negre“, a spus el. 

                   Ca şi Serbia, Rusia a denunţat declaraţia prin care Kosovo şi-a proclamat independenţa. Într-un comunicat al ministerului rus de externe se precizează că Rusia a cerut întrunirea de urgenţă a Consiliului de Securitate al ONU, pentru a discuta anunţul făcut de liderii din Kosovo. 

*

                   Experţii apreciază că proclamarea suveranităţii în provincie este de aşteptat să aibă consecinţe – atât în domeniul teoretic al dreptului internaţional, cât şi din punct de vedere practic. Liderii altor regiuni ale lumii, care îşi reclamă dreptul la autodeterminare, au dat deja de înţeles că se vor servi de precedentul Kosovo în propriul interes.

                   Ţara Bascilor şi Catalonia solicită de peste 40 de ani independenţa, prin declaraţiile liderilor mişcării separatiste basce ETA. Aceasta a provocat de la începutul conflictului moartea a peste 800 de persoane. Mişcarea continuă să ceară suveranitate şi autodeterminare pentru Ţara Bascilor, deşi aceasta se guvernează deja după propriile legi şi propriile instituţii.

                   În mod similar, Catalonia, deşi i s-a acordat prin Constituţie termenul de „naţionalitate”, doreşte mai multă autonomie, dar şi dreptul de a se numi „naţiune”. La ultimul referendum, când s-au acordat puteri regionale sporite Cataloniei, din text a fost eliminat termenul „naţiune”. 

                   Abhazia, Osetia de Sud, Transnistria sunt la comanda Rusiei. Potrivit analiştilor, cele trei autointitulate republici (primele două parte a teritoriului georgian, ultima fiind încă reclamată formal ca teritoriu al Republicii Moldova) ascultă strict de Rusia pentru a merge mai departe pe drumul solicitării independenţei.

                   Abhazia a avut un conflict militar de un an (1992-1993) cu Georgia, care i-a şi impus embargo după violentele ciocniri. Regiunea se autoguvernează în prezent cu sprijinul Rusiei. Osetia de Sud îşi doreşte şi ea autoguvernare, periodic având loc ciocniri cu trupele georgiene.

                   În Nagorno-Karabah, butoiul cu pulbere al Caucazului, peste 35.000 de persoane au murit în conflictele dintre azeri şi armeni. Început ca un conflict între cele două etnii, el s-a propagat la nivel de ostilităţi între forţele azere şi trupele armene. Deşi violenţele au avut loc din 1988 până în anul 1992, nici la ora actuală situaţia regiunii nu este clară - ea este de facto independentă, de drept a rămas parte a Azerbaidjanului, dar este controlată încă de forţele armene. 
                   Ideea unui Kurdistan mare, independent, este vehiculată de mulţi ani de etnicii kurzi. Aceştia – se estimează că numărul lor ar fi undeva între 27 şi 38 de milioane, în unele state nefiind recunoscuţi ca minoritate – revendică teritoriile pe care le locuiesc în majoritate din Turcia, Irak, Iran şi Siria. Mişcarea de gherilă a Partidului Muncitoresc din Kurdistan (PKK) conduce insurgenţa în această regiune din anul 1984, în urma actelor de violenţă murind până acum peste 30.000 de oameni. 

                   2. Proiectul Comisiei Europene privind energia şi schimbările climatice

                   Preşedintele Comisiei Europene a prezentat în Parlamentul European un proiect de pachet legislativ privind energia şi schimbările climatice. Comisia aproximează costurile noilor eforturi ca ridicându-se la 3 euro/săptămână pentru fiecare cetăţean, de zece ori mai puţin decât costul estimat al lipsei de acţiune. 

                   Deputaţii europeni, reuniţi la 6 februarie a.c. în şedinţă extraordinară la Bruxelles, au sprijinit propunerile ambiţioase ale Comisiei Europene privind energia şi schimbările climatice, calificându-le drept "o şansă economică a Uniunii". 
                   Preşedintele Comisiei Europene, José Manuel Barroso, a prezentat Parlamentului European planurile Comisiei pentru a face faţă schimbărilor climatice şi pentru a asigura Europa că va dispune de surse mai sigure de energie. Pachetul propus are la bază principiul "20/20/20 până în 2020" - creştere cu 20% a eficienţei energetice, reducere cu 20% a emisiilor de gaze cu efect de seră şi utilizare în proporţie de 20% a surselor regenerabile de energie, până în anul 2020. “Lupta împotriva schimbărilor climatice şi asigurarea unei pieţe sigure, durabile şi competitive a energiei afectează viaţa de zi cu zi a fiecărui cetăţean (...) Europenii vor un plan de acţiune”, a declarat J. Barroso.

                   Măsurile vor duce, potrivit Comisiei, la o creştere spectaculoasă a utilizării surselor regenerabile de energie în fiecare ţară şi vor stabili obiective obligatorii din punct de vedere juridic, pe care guvernele trebuie să le realizeze. Toţi marii emiţători de CO2 vor fi încurajaţi să dezvolte tehnologii de producţie ecologice în cadrul unei reforme radicale a Schemei comunitare privind comercializarea certificatelor de emisii (EU-ETS)
, care va impune un plafon de emisii la nivelul întregii Uniuni Europene.
                   Pachetul de măsuri anunţat de Comisia Europeană conţine cinci propuneri legislative esenţiale, ce vor trebui adoptate prin procedura de co-decizie:

                   - extinderea şi îmbunătăţirea sistemului european de cote de emisii (EU ETS);
                   - diminuarea cu 20%, până în 2020, a emisiilor de CO2 (faţă de nivelul din 1990);
                   - 20% energii regenerabile până în 2020 (10% biocombustibili, până în 2020);
                   - promovarea captării şi stocării de CO2;
                   - noi reguli pentru ajutoarele de stat.

                   În cazul României, Comisia a prevăzut o ţintă de scădere a emisiilor de 19% în comparaţie cu anul 2005. Este vorba de emisiile care nu sunt reglementate de Schema comunitară privind comercializarea certificatelor de emisii, cum ar fi construcţiile, transporturile, agricultura şi deşeurile. De asemenea, României i se solicită să aibă o cotă de folosire a energiei regenerabile de 24% până în anul 2020 (în 2005, România avea deja o cotă de 17,8%).

                   Potrivit Ministerului Afacerilor Externe, România va negocia acest pachet, obiectivul urmărit fiind ca ţintele naţionale de reducere a emisiilor de CO2 şi de creştere a ponderii energiilor regenerabile să nu afecteze actualul ritm de dezvoltare economică, necesar pentru atingerea convergenţei economice cu media Uniunii. În acest sens, va susţine ca repartizarea obiectivelor între statele membre să ia în considerare nivelul de dezvoltare economică şi să fie aplicat principiul solidarităţii şi coeziunii.

                   Referindu-se la temerile cu privire la utilizarea biocombustibililor (care în transport vor trebui utilizaţi în proporţie de 10%), J. Barroso a subliniat că va fi luată în considerare şi protecţia durabilă a mediului. El a amintit despre nevoia demarării încă de acum a acţiunilor, în vederea înjumătăţirii emisiilor globale de gaze cu efect de seră, până în 2050. De asemenea, vorbind despre măsurile de combatere a schimbărilor climatice, Preşedintele Comisiei a precizat că acţiunile avute în vedere vor costa mai puţin decât lipsa de acţiune.  “Eforturile suplimentare pentru realizarea obiectivelor propuse vor însemna cheltuieli mai mici de 0,5% din PNB, până în 2020, respectiv cheltuieli de circa 3 euro/săptămână, pentru fiecare cetăţean din Uniune (...) Costurile inacţiunii sunt de zece ori mai mari decât costurile acţiunilor prevăzute.  În loc de costuri, trebuie să ne gândim la câştigul Uniunii”, a afirmat el. 
                   Propunerile concrete ale Comisiei vizeză sectorul electricităţii, responsabil de cea mai mare parte a emisiilor din UE, care va fi supus în întregime unui sistem de licitaţii, odată cu lansarea noului regim în anul 2013. În alte sectoare industriale, precum şi în cel al aviaţiei, tranziţia către sistemul de licitaţii se va face treptat, cu toate că se poate face o excepţie în cazul sectoarelor mai vulnerabile la concurenţa din partea producătorilor din ţările în care nu există restricţii similare în ceea ce priveşte dioxidul de carbon. Pe lângă aceasta, se va liberaliza sistemul de licitaţii - orice operator din UE va putea cumpăra certificate în oricare stat membru.

                   Veniturile obţinute din Schema comunitară privind comercializarea certificatelor de emisii le revin statelor membre şi ar trebui utilizate pentru a ajuta UE să se adapteze unei economii care să respecte mediul, prin sprijinirea inovaţiei în domenii cum ar fi sursele regenerabile de energie, captarea şi stocarea dioxidului de carbon şi cercetare şi dezvoltare. O parte din venituri ar trebui, de asemenea, să fie destinate pentru a ajuta ţările în curs de dezvoltare să se adapteze schimbărilor climatice. Comisia estimează că veniturile provenite din licitaţii ar putea atinge 50 de miliarde de euro anual, până în anul 2020.

                   Schema UE privind comercializarea certificatelor de emisii, care este în prezent în cel de-al patrulea an al său de funcţionare, s-a dovedit un instrument eficient pentru găsirea unei soluţii de piaţă care să ofere stimulente pentru reducerea emisiilor de gaze cu efect de seră. 

                   În sectoarele care nu sunt reglementate de Schema comunitară privind comercializarea certificatelor de emisii, cum ar fi construcţiile, transporturile, agricultura şi deşeurile, UE va solicita reducerea emisiilor cu 10% până în anul 2020, sub nivelurile atinse în anul 2005. Pentru fiecare stat membru Comisia propune un obiectiv specific de reducere a emisiilor care trebuie realizat până în 2020 ( -  19% pentru România), iar în cazul noilor state membre, obiectivele prevăd posibilitatea unei creşteri a emisiilor. Aceste variaţii sunt cuprinse între -20% şi +20%.

                   Toate statele membre trebuie să înceapă urgent să-şi schimbe structura consumului de energie, în prezent, cota energiilor regenerabile din consumul final de energie al UE fiind de 8,5%, ceea ce înseamnă că este necesară o creştere medie de 11,5% pentru a putea realiza obiectivul de 20% în 2020.

                   Propunerea mai are în vedere obiectivul minim de 10% pentru utilizarea de biocarburanţi în transportul în interiorul UE, care trebuie atins până în 2020. Acest procent este acelaşi pentru toate statele membre. Durabilitatea este fundamentală pentru punerea în aplicare a acestui obiectiv, iar directiva include criterii precise de durabilitate. 

                   La 10 ianuarie 2007, Comisia a adoptat un pachet integrat de măsuri în domeniul energiei şi al schimbărilor climatice, invitând Consiliul şi Parlamentul European să aprobe:

· un angajament independent al UE de a reduce cu cel puţin 20% emisiile de gaze cu efect de seră până în anul 2020, în comparaţie cu nivelurile din 1990 şi obiectivul unei reduceri de 30% până în 2020, sub rezerva încheierii unui acord internaţional cuprinzător cu privire la schimbările climatice;
· un obiectiv obligatoriu pentru UE de 20% de energie regenerabilă până în 2020, inclusiv un obiectiv de 10% de biocarburanţi.

                   Strategia a fost aprobată de către Parlamentul European şi de către liderii UE în cadrul Consiliului European din martie 2007. Consiliul European a invitat Comisia să prezinte propuneri concrete, în special cu privire la modalităţile de repartizare a eforturilor între statele membre în vederea realizării acestor obiective.

                   Pachetul prezentat la 6 februarie a.c. constituie răspunsul la respectiva invitaţie. Acesta conţine un set de propuneri de politici-cheie, strâns legate între ele. Acestea includ:

                   • o propunere de modificare a directivei cu privire la Schema UE privind comercializarea certificatelor de emisii (EU-ETS);

                   • o propunere privind repartizarea eforturilor în vederea respectării angajamentului comunitar independent de reducere a emisiilor de gaze cu efect de seră în sectoarele care nu sunt reglementate de Schema comunitară privind comercializarea certificatelor de emisii (cum ar fi transporturile, construcţiile, serviciile, instalaţiile industriale de mici dimensiuni, agricultura şi deşeurile);

                   • o propunere de directivă destinată să promoveze sursele regenerabile de energie, în vederea contribuirii la realizarea celor două obiective în materie de emisii, menţionate anterior.

                   3. Conceptul de dezvoltare socio-economică pe termen lung a Rusiei 
                   Şedinţa Consiliului de Stat al Rusiei care s-a desfăşurat recent a dezbătut, printre altele, subiectul legat de conceptul de dezvoltare socio-economică pe termen lung a Rusiei, până în anul 2030.

                   Obiectivul primordial al conceptului, elaborat şi de nenumărate ori modificat de Ministerul Economiei al Rusiei, este de a face Rusia numărul unu european la creşterea PIB până în 2020. Potrivit ultimelor calcule ale Băncii Mondiale, Rusia a urcat încă din 2007 pe poziţia a şaptea mondială, înaintea Italiei şi Franţei. În conceptul redactat de Ministerul Economiei este menţionată o valoare de 30.000 de dolari/locuitor în anul 2020.
                   Din discursul Preşedintelui Vladimir Putin reies următoarele idei principale:
· Preşedintele s-a declarat convins că misiunea de dublare a PIB pentru menţinerea ritmului de dezvoltare de 7-8% pe an poate fi realizată încă din 2009;

· Pe viitor, Rusia trebuie să dispună de un sistem politic pluripartid, alcătuit din câteva mari formaţiuni politice şi care trebuie „să conştientizeze responsabilitatea uriaşă pentru viitorul Rusiei”, dar care nu trebuie să aducă ţara în pragul haosului;

· La nivel mondial s-a declanşat, nu din iniţiativa Rusiei, o nouă escaladare a cursei înarmărilor; 
· Rusia trebuie să intre în rândul liderilor tehnologici ai lumii. Potrivit declaraţiilor preşedintelui Putin, realizarea obiectivelor stabilite „reclamă cu totul alte cerinţe din partea conducerii de stat”;

· V. Putin a cerut reducerea nivelului de impozitare. „Voi merge mai departe şi voi spune că trebuie să ajungem la un TVA unic şi minim posibil”;

· Rusia nu poate face faţă unei implicări prea mari a statului în economie. Principala frână a dezvoltării o constituie, în opinia şefului statului, imensul aparat birocratic şi presiunea administrativă. „Se impune eliminarea acestei presiuni care a devenit principala frână. Criteriul fundamental de activitate trebuie să devină edificarea unei societăţi inovatoare”;

                   • Pe viitor trebuie evitate orice divergenţe de factură teritorială. În opinia lui V. Putin, la sfârşitul anilor 90, „a fost trasată baza pretenţiilor teritoriale ale unor subiecţi ai Rusiei faţă de alţii. Dacă pe viitor vom permite repetarea unor astfel de tentative de împărţire, se va declanşa un proces fără de sfârşit şi va conduce la distrugerea ţării”.  

                   Preşedintele rus Vladimir Putin a avertizat în februarie 2008, în cadrul conferinţei de presă anuală cu mass-media rusă şi internaţională, că Rusia va fi “constrânsă să-şi redirecţioneze o parte a sistemelor de rachete asupra bazelor antirachetă ale SUA din vecinătatea Rusiei (…) I-a întrebat cineva pe cetăţenii Ucrainei dacă vor sau nu ca ţara lor să adere la NATO, atunci când liderii acestei ţări scriau la Bruxelles, solicitând includerea Ucrainei în planul de acţiuni privind aderarea la Alianţa Nord-Atlantică? Dacă aderarea Ucrainei la NATO se face într-o asemenea manieră, atunci de ce nu putem exclude că această ţară va accepta tot atât de uşor să găzduiască şi componente ale scutului american antirachetă”, a opinat preşedintele rus. “Vom fi obligaţi în acest caz să reorientăm rachetele noastre spre ţinte, care, din punctul nostru de vedere, ameninţă securitatea noastră naţională”, a declarat V. Putin, menţionând că Ucraina întreprinde demersuri pentru aderarea la NATO, contrar dorinţei populaţiei, care în majoritatea sa se opune acestui proces. “Sunt obligat să spun lucrurilor pe nume, clar şi deschis. Noi nu dorim o asemenea evoluţie”, a mai adăugat Vladimir Putin.
                   Pe de altă parte, Preşedeintele rus a apreciat anul 2007 drept un an de succes pentru Rusia, indicând că inflaţia rămâne încă o problemă serioasă pentru ţară. “Creşterea economiei a fost anul trecut de 8,1%, unul din cele mai bune rezultate din toţi cei opt ani de când sunt preşedinte”, a afirmat V. Putin, apreciind că Rusia se situează pe locul al şaptelea în lumea la capitolul putere de cumpărare. 

                   4. Alegerile parlamentare din Pakistan 

                   La 18 februarie a.c., în Pakistan au avut loc alegerile legislative menite să finalizeze tranziţia spre o guvernare civilă. Scrutinul electoral s-a desfăşurat pe fondul intensificărilor violenţelor din această ţară, zeci de persoane fiind ucise în urma protestelor de stradă. Participarea la vot a fost destul de scăzută, mulţi alegători ezitând să se prezinte la urne, tocmai din cauza unor posibile violenţe.

                   Preşedintele Pervez Musharraf a declarat că scrutinul s-a desfăşurat corect şi liber şi a promis că va colabora într-o armonie totală cu formaţiunile politice care vor câştiga alegerile, deşi principalele partide de opoziţie şi-au exprimat temerea că rezultatul va fi falsificat în favoarea preşedintelui.

                   Alegerile sunt considerate de comunitatea internaţională drept ultima etapă a tranziţiei ţării către guvernarea civilă. Ele au fost amânate după asasinarea, la 27 decembrie 2007, a liderului opoziţiei, fostul premier Benazir Bhutto. 

                   Potrivit rezultatelor date publicităţii, partidele de opoziţie din Pakistan au câştigat alegerile parlamentare, ameninţând supremaţia de opt ani a preşedintelui Pervez Musharraf, aliatul apropiat al SUA în războiul împotriva terorismului. Astfel, partidul fostului premier Benazir Bhutto, Partidul Poporului din Pakistan (PPP), în prezent condus de fiul acesteia, a primit cele mai multe voturi, iar formaţiunea condusă de Nawaz Sharif, Liga Musulmanilor din Pakistan - Aripa Nawaz (PML-N), care a fost răsturnat de la putere în urma loviturii de stat din 1999 a lui Pervez Musharraf, se află la mică distanţă, pe locul al doilea. 

                   Potrivit rezultatelor neoficiale, Partidul Poporului din Pakistan (PPP) a obţinut aproximativ 110 dintre cele 272 locuri ale Adunării Naţionale, alese prin sufragiu universal, iar Liga Musulmanilor din Pakistan (PML-N), circa 100 locuri. Astfel, cele două partide de opoziţie vor deţine mai mult de jumătate din numărul de mandate de parlamentari. Partidul pro-Musharraf aflat la putere, Liga Musulmană din Pakistan Qaid-e-Azam (PML-Q), se situează la mare distanţă, pe locul trei, cu aproximativ 33 de locuri. 

                   Potrivit observatorilor rezultatele au fost recunoscute de principalul partid aflat la putere, aliat al preşedintelui Pervez Musharraf - Liga Musulmană din Pakistan Qaid-e-Azam (PML-Q). Preşedintele Pervez Musharraf  a promis că va colabora cu oricine va câştiga alegerile, însă viitorul său este incert, în condiţiile în care opoziţia a contestat realegerea sa, în octombrie 2007, pentru încă un mandat de cinci ani. În cazul în care cele două partide, acum în opoziţie, vor obţine suficiente mandate în Parlament, ele îl vor putea suspenda pe Preşedintele P. Musharraf.

                  Nawkaz Sharif i-a cerut preşedintelui P. Musharraf să plece din fruntea ţării. Purtătorul de cuvânt al liderului de la Islamabad a precizat însă că şeful statului nu are intenţia să demisioneze. 
                   5. Proiectul energetic Nabucco
                   Decizia Rusiei, principalul furnizor de gaze pentru continentul european şi unul dintre cei mai mari exportatori de petrol, de a limita în luna decembrie a anului 2005 furnizarea de gaze către Ucraina şi implicit către ţările UE a făcut ca în 2006 să se vorbească tot mai insistent despre găsirea unei alternative care să ofere Europei independenţă energetică faţă de resursele ruseşti. Proiectele în acest domeniu au avansat extrem de greu. În prezent, există trei mari proiecte energetice europene în care este implicată şi România: Nabucco, Constanţa-Trieste şi cablul submarin de transport de energie electrică între România şi Turcia. 
                   Proiectul gazoductului Nabucco, promovat de UE şi SUA, vizează să ofere o alternativă la reţeaua de transport rusă şi să permită Azerbaidjanului să exporte direct gaz pe piaţa europeană, via Georgia şi Turcia. Din consorţiul Nabucco fac parte Austria (OMV), Ungaria, (MOL), România (Transgaz), Bulgaria (Bulgargaz) şi Turcia (Botaş), cărora li s-a adăugat la începutul lunii februarie 2008 şi compania germană RWE, numărul doi în sectorul energetic german, în timp ce tentativa Franţei de a se alătura ca al şaptelea partener a fost respinsă de consorţiu. Conducta Nabucco, al cărei proiect a fost lansat în 2002, va avea o lungime de 3.300 de kilometri, iar lucrările de construcţie ar trebui să înceapă în 2009 şi să fie definitivate în 2012. 
                   Ca replică la proiectul Nabucco, menit să sisteze dependenţa de gazul rusesc, Gazprom, compania care deţine monopolul gazelor naturale ruseşti, şi compania energetică italiană Eni au dezvoltat în anul 2007 proiectul gazoductului “South Stream”. Costurile pentru realizarea South Stream sunt aproape triple faţă de Nabucco, pentru că ar fi vorba de cea mai lungă conductă submarină, pe fundul Mării Negre. “South Stream” ar porni din portul rusesc Novorosiisk spre portul bulgar Varna, apoi ar traversa Bulgaria, pentru a se bifurca spre Grecia şi Italia în sud, respectiv Serbia în nord. “South Stream” ar ocoli România, dar şi Ucraina, o ipoteză de alimentare a conductei fiind reducerea cantităţilor de gaze exportate prin reţeaua care traversează Ucraina. Comisia Europeană, dar şi două dintre companiile implicate în proiectul Nabucco, nu se arată îngrijorate de construirea gazoductului South Stream, care până acum era privit ca fiind concurent cu Nabucco, ci consideră că Europa are nevoie de mai multe surse de aprovizionare cu gaze, cu precizarea însă că Nabucco este prioritar. 
                   Grupul rus Gazprom s-a declarat, la 11 februarie 2008, gata să examineze posibilitatea de a participa la proiectul gazoductului Nabucco. Şi preşedintele consorţiului Nabucco, austriacul Reinhard Mitschek de la OMV, se arăta deschis preluării de gaz rusesc prin conducta Nabucco, eventual din conducta “Blue Stream”, care leagă Rusia de Turcia, tot pe fundul Mării Negre. SUA, care susţine proiectul Nabucco drept alternativă la Rusia, susţine că Azerbaidjanul are în prezent destule rezerve de gaz la Shah Deniz pentru a umple conducta, îndemnând partenerii din proiect să nu se lase intimidaţi de ofensiva Gazprom-ului.

� Prezentarea provinciei Kosovo 


Statut: fostă provincie autonomă administrată de ONU în interiorul Serbiei şi Muntenegrului, independentă din data de 17 februarie 2008;


Suprafaţa: 10.877 km2; 


Vecini: Albania (sud-vest), Macedonia (sud, sud-est), Muntenegru (vest), Serbia (nord-vest, nord, est);


Populaţie: 2 milioane de locuitori, dintre care 90% sunt albanezi. Circa 100.000 de sârbi au rămas în Kosovo după război, numărul lor fiind în scădere;


Capitala: Priştina;


Limbi principale: albaneza, sârba, turca;


Religii principale: musulmană, creştină;


Resurse naturale: petrol, plumb, zinc, crom, argint;


Preşedinte: Fatmir Sejdiu, ales în februarie 2006, este succesorul lui Ibrahim Rugova; 


Primul ministru: Hashim Thaci, numit în funcţie pe data de 9 ianuarie 2008, care îi succede lui Agim Ceku.


� Scopul Schemei UE privind comercializarea certificatelor de emisii de gaze cu efect de seră (EU - ETS) reprezintă promovarea unui mecanism de reducere a emisiilor de gaze cu efect de seră de către agenţii economici cu activităţi care generează astfel de emisii, în aşa fel încât îndeplinirea angajamentelor asumate de UE, potrivit prevederilor Protocolului de la Kyoto, să fie mai puţin costisitoare. Fiind primul sistem internaţional de comercializare al certificatelor de emisii de CO2 din lume, EU - ETS înregistrează 11.500 de instalaţii mari consumatoare de energie din tot spaţiul Uniunii Europene, care emit aproape jumătate din emisiile de CO2 din Europa; include instalaţiile de ardere, combinatele producătoare de oţel şi materiale feroase, combinatele de ciment, fabricile de ceramică, hârtie, sticlă şi rafinăriile de petrol.

